Vyhodnotenie medzirezortného pripomienkového konania

Vyhodnotenie stavu aproximácie práva Slovenskej republiky 
s právom Európskych spoločenstiev a Európskej únie za rok 2001 bol v rámci medzirezortného pripomienkového konania zaslaný všetkým ústredným orgánom štátnej správy, Generálnej prokuratúre SR, Najvyššiemu kontrolnému úradu SR, Národnej banke Slovenska, podpredsedom vlády SR, Úradu vlády SR – Sekcii kontroly, Sekcii hospodárskej politiky a Odboru vládnej agendy. 
Z celkového počtu 33 oslovených subjektov sa k materiálu vyjadrilo 27. Stanovisko k návrhu nezaslali: Ministerstvo práce, sociálnych vecí a rodiny, podpredseda vlády SR pre ekonomiku, Najvyšší kontrolný úrad SR a Úrad vlády SR – Odbor vládnej agendy.
Pripomienky neuplatnili: Ministerstvo výstavby a regionálneho rozvoja SR, Ministerstvo kultúry SR, Ministerstvo vnútra SR, Ministerstvo spravodlivosti SR, Ministerstvo obrany SR, Ministerstvo pre správu a privatizáciu národného majetku SR, Štatistický úrad SR, Úrad jadrového dozoru SR, Úrad geodézie, kartografie a katastra SR, Úrad priemyselného vlastníctva SR, Správa štátnych hmotných rezerv SR, podpredseda vlády SR pre ľudské a menšinové práva a regionálny rozvoj, Úrad vlády SR – Sekcia hospodárskej politiky. 
K materiálu neboli vznesené žiadne zásadné pripomienky. Pripomienky boli odporúčacieho charakteru a boli v maximálnej miere zohľadnené a zapracované do predkladaného materiálu.
Neakceptované pripomienky sú uvedené aj s odôvodnením v nasledujúcej tabuľke.

Por. č.	Rezort	Obsah pripomienky	Odôvodnenie neakceptácie	
1.	Úrad vlády SR - sekcia kontroly	- doplniť materiál o návrh uznesenia vlády SR  

- doplniť do názvu materiálu „za obdobie I. štvrťroka 2002“

- v bode C prílohy I. sa neuvádza konkrétny dátum predloženia návrhu do jednotlivých štádií legislatívneho procesu
	- návrh materiálu obsahoval návrh uznesenia už pri predkladaní na pripomienkové konanie

- údaje za obdobie I. štvrťroka 2002 majú  informatívny charakter a budú predmetom analytického skúmania pri príprave správy za rok 2002, materiál sa orientuje na hodnotenie roku 2001 a tomu zodpovedá aj jeho názov

- v bode C prílohy I. sa podobné údaje neuvádzajú. Tento údaj nemá v súvislosti so sledovanou problematikou vypovedaciu hodnotu.	
2.	Ministerstvo financií SR	- doplniť celkový prehľad čerpania finančných prostriedkov zo ŠR a PHARE na financovanie projektov SR 9808 01.01.0001 a SR 9808 01.01.0002, resp. všetkých finančných prostriedkov vynaložených na preklady od začiatku plnenia projektu.	- text všeobecnej časti správy ako aj návrh uznesenia bol upravený v zmysle požiadavky MF SR o špecifikáciu výšky požadovanej sumy na preklady. Samotná kvantifikácia nákladov na preklady a na ISLAP je však detailne špecifikovaná v samotnom materiály v časti „Proces zabezpečovania prekladov pre potreby aproximácie práva k 31.3.2002“ a „Informačný  systém pre legislatívu a aproximáciu práva“. Kvantifikácia nákladov na preklady obsahuje vyčíslenie čerpania prostriedkov PHARE, spolufinancovanie zo ŠR i čerpanie prostriedkov zo ŠR po skončení projektov PHARE. 	
3.	Úrad pre normalizáciu, metrológiu a skúšobníctvo SR	- ustanoviť v návrhu uznesenia povinnosť vykonávať previerky národnej legislatívy na kompatibilitu s primárnym právom	- nakoľko tento návrh by predstavoval len čiastkovú úpravu, je vhodné túto úlohu riešiť osobitným materiálom riešiacim navrhovanú problematiku previerok národnej legislatívy. V predkladanom materiály je však obsah návrhu  zakomponovaný do textu všeobecnej časti správy. 	
4.	Ministerstvo pôdohospodárstva SR	- konštatovanie o nedostatkoch v legislatíve poľnohospodárstva považuje MP SR za neprimerané	- materiál cituje všeobecné konštatovanie z Pravidelnej správy o pripravenosti Slovenskej republiky na vstup do Európskej únie za rok 2001, nejde o hodnotenie podľa predkladaného materiálu.